title: A BIZOTTSÁG (EU) .../... VÉGREHAJTÁSI RENDELETE az egységes európai égbolton belüli légtérellenőrzés végrehajtására és átjárhatóságára vonatkozó követelmények megállapításáról szóló 1207/2011/EU végrehajtási rendelet módosításáról

text:
               A BIZOTTSÁG (EU) .../... VÉGREHAJTÁSI RENDELETE

               (2017.3.6.)

               az egységes európai égbolton belüli légtérellenőrzés végrehajtására és átjárhatóságára vonatkozó követelmények megállapításáról szóló 1207/2011/EU végrehajtási rendelet módosításáról

               (EGT-vonatkozású szöveg)

               AZ EURÓPAI BIZOTTSÁG,

               tekintettel az Európai Unió működéséről szóló szerződésre,

               tekintettel az Európai Légiforgalmi Szolgáltatási Hálózat átjárhatóságáról szóló, 2004. március 10-i 552/2004/EK európai parlamenti és tanácsi rendeletre
                  1
                (átjárhatósági rendelet) és különösen annak 3. cikke (5) bekezdésére,

               Az Egységes Égbolt Bizottsággal való konzultációt követően,

               mivel:

               (1)Az 1207/2011/EU bizottsági végrehajtási rendelet
                  2
                meghatározza a légtér-ellenőrzési adatok biztosításában részt vevő rendszerekre, rendszerelemekre és az azokkal kapcsolatos eljárásokra vonatkozó követelményeket, e rendszerek Európai Légiforgalmi Szolgáltatási Hálózaton belüli hatékonysága, átjárhatósága és teljesítményének harmonizálása, valamint a polgári és a katonai szolgálatok közötti koordináció érdekében.

               (2)Annak érdekében, hogy az üzemeltetők el tudják végezni a légi járművek új vagy korszerűbb berendezésekkel való felszerelését, az 1207/2011/EU végrehajtási rendelet 5. cikkének (4) és (5) bekezdésében meghatározott határidő előtt meg kell ismerniük a felszerelésre vonatkozó szükséges előírásokat. Ugyanakkor az Európai Repülésbiztonsági Ügynökség (a továbbiakban: az Ügynökség) által kialakított tanúsítási előírások nem egyeztethetőek össze teljes mértékben az 1207/2011/EU végrehajtási rendelet követelményeivel, ezért ezeket az előírásokat ki kell igazítani és összhangba kell hozni az említett előírásokkal. Következésképpen nem minden üzemeltető tudta 2016. június 8-ig felszerelni új légi járműveit az új ADS-B Out és Mode S Enhanced funkciókkal.

               (3)Ezenkívül az érdekelt felek arról számoltak be, hogy jelenleg a légtérellenőrző rendszerek fedélzeti rendszerelemei nem minden esetben felelnek meg az 1207/2011/EU végrehajtási rendelet követelményeinek. Ez különösen igaz a korábban telepített S-módú válaszjeladókra, mivel úgy tűnik, hogy ezek nem felelnek meg az Ügynökség vonatkozó tanúsítási előírásaiban szereplő legújabb szabványnak (ED-73E). A szabványnak való megfelelés érdekében az ilyen S-módú válaszjeladók korszerűsítésre szorulnak. Tekintettel arra a követelményre, hogy a repülőgépeket ADS-B Out és Mode S Enhanced funkciókkal is fel kell szerelni, a költséghatékonyság érdekében a fedélzeti rendszerelemeket egyszerre kell a három funkcióval felszerelni.

               (4)Ezért az 1207/2011/EU végrehajtási rendeletben meghatározott releváns átjárhatósági követelményeknek való megfelelés határidejét módosítani kell oly módon, hogy elegendő plusz idő álljon az érintett üzemeltetők rendelkezésére. Figyelembe véve, hogy a tanúsítás és a megfelelő felszerelés rendelkezésre állása terén tapasztalt további késedelmek akadályozzák a meglévő légijármű-állomány megfelelő módon történő utólagos átalakítását, a továbbiakban nem helyénvaló az egyedi légi alkalmassági bizonyítványok kibocsátási dátuma alapján e tekintetben különbséget tenni a légi járművek között.

               (5)Az 1207/2011/EU végrehajtási rendelet 6. cikkében a spektrumvédelem tekintetében meghatározott szabályoknak való megfelelés érdekében a tagállamoknak biztosítaniuk kell, hogy léginavigációs szolgáltatóik rendelkezésére álljanak azok a szükséges mérőeszközök és megfelelési módozatok, amelyek segítségével elkerülhető, hogy a földi jeladók káros zavarást okozzanak. Tekintettel arra, hogy ezek a megfelelési módozatok és eszközök nem állnak azonnal rendelkezésre, és az üzemeltetők számára meghatározott, a releváns átjárhatósági követelményeknek való megfelelés határideje most módosításra kerül, az 1207/2011/EU végrehajtási rendeletben a tagállamok számára előírt, a releváns spektrumvédelmi követelményeknek való megfelelés határidejét is módosítani kell, hogy a kötelezettségeiknek való megfeleléshez elegendő plusz idő álljon a tagállamok rendelkezésére.

               (6)A következetesség biztosítása érdekében az állami légi járművek üzemeltetőinek ugyanúgy meg kell kapniuk a végrehajtási időpontokra vonatkozó haladékot, mint a más légi járművek üzemeltetőinek. Következésképpen azt a határidőt is módosítani kell, amelyen belül a tagállamoknak biztosítaniuk kell, hogy az állami légi járművek megfeleljenek az 1207/2011/EU végrehajtási rendelet vonatkozó követelményeinek. A végrehajtási rendeletben a légi járművek egyes kategóriái tekintetében megállapított mentesség határidejét is ki kell igazítani az említett szabályok gyakorlati hatásának megőrzése érdekében, és a II. mellékletben az erre vonatkozó hivatkozásokat frissíteni kell.

               (7)Az 1207/2011/EU végrehajtási rendeletet ezért ennek megfelelően módosítani kell,

               ELFOGADTA EZT A RENDELETET:

               1. cikk

               Az 1207/2011/EU végrehajtási rendelet a következőképpen módosul:

               1.Az 5. cikk a következőképpen módosul:

               a)a (4) bekezdést el kell hagyni;

               b)az (5), (6) és (7) bekezdés helyébe a következő szöveg lép:

               „(5) Az üzemeltetők biztosítják, hogy legkésőbb 2020. június 7-ig:

               a) a 2. cikk (2) bekezdésében említett repüléseket végrehajtó légi járművek rendelkezzenek a II. melléklet A. részében meghatározott képességekkel ellátott másodlagos légtérellenőrző radar-válaszjeladóval;

               b) a 2. cikk (2) bekezdésében említett repüléseket végrehajtó, 5700 kg-ot meghaladó legnagyobb hitelesített felszállótömegű vagy 250 csomót meghaladó legnagyobb tényleges utazósebességű légi járművek a II. melléklet A. részében meghatározott képességeken túlmenően rendelkezzenek az ugyanezen melléklet B. részében meghatározott képességekkel is ellátott másodlagos légtérellenőrző radar-válaszjeladóval;

               c) a 2. cikk (2) bekezdésében említett repüléseket végrehajtó, 5700 kg-ot meghaladó legnagyobb hitelesített felszállótömegű vagy 250 csomót meghaladó legnagyobb tényleges utazósebességű, merevszárnyú légi járművek rendelkezzenek a II. melléklet A. részében meghatározott képességek mellett az ugyanezen melléklet C. részében meghatározott képességekkel is ellátott másodlagos légtérellenőrző radar-válaszjeladóval.

               (6) Az üzemeltetők biztosítják, hogy az (5) bekezdés szerint felszerelt, 5700 kg-ot meghaladó legnagyobb hitelesített felszállótömegű vagy 250 csomót meghaladó legnagyobb tényleges utazósebességű légi járművek a Chicagói Egyezmény 10. melléklete IV. kötetének (negyedik kiadás, az összes módosítással a 85. számúig) 3.1.2.10.4. pontjában előírt többutas vétellel üzemeljenek.

               (7) A tagállamok az (5) bekezdés b) pontja szerint szállítási követelményeket állapíthatnak meg a 2. cikk (2) bekezdésében említett repülést végrehajtó valamennyi légi jármű vonatkozásában azokon a területeken, ahol a II. melléklet B. részében azonosított légtér-ellenőrzési adatokat felhasználó légtér-ellenőrzési szolgáltatásokat léginavigációs szolgáltatók nyújtják.”

               2.a 6. cikk (1) és (3) bekezdésében „2015. február 5.” helyébe „2020. január 2.” lép;

               3.a 8. cikk (1), (2) és (3) bekezdésének helyébe a következő szöveg lép:

               „(1) A tagállamok biztosítják, hogy a 2. cikk (2) bekezdésének megfelelően üzemelő állami légi járművek legkésőbb 2020. június 7-ig rendelkezzenek a II. melléklet A. részében meghatározott képességekkel ellátott másodlagos légtérellenőrző radar-válaszjeladóval.

               (2) A tagállamok biztosítják, hogy a 2. cikk (2) bekezdésének megfelelően üzemelő, 5700 kg-ot meghaladó legnagyobb hitelesített felszállótömegű vagy 250 csomót meghaladó legnagyobb tényleges utazósebességű, állami teherszállító légi járművek a II. melléklet A. részében meghatározott képességeken túlmenően legkésőbb 2020. június 7-ig rendelkezzenek az ugyanezen melléklet B. és C. részében meghatározott képességekkel is ellátott másodlagos légtérellenőrző radar-válaszjeladóval.”

               (3) A tagállamok legkésőbb 2019. január 1-jéig közlik a Bizottsággal azon állami légi járművek listáját, amelyeket nem lehet a II. melléklet A. részében meghatározott követelményeknek megfelelő másodlagos légtérellenőrző radar-válaszjeladóval felszerelni, továbbá a felszerelés hiányának indokolását.

               A tagállamok legkésőbb 2019. január 1-jéig közlik a Bizottsággal azon 5700 kg-ot meghaladó legnagyobb hitelesített felszállótömegű vagy 250 csomót meghaladó legnagyobb tényleges utazósebességű állami teherszállító légi járművek listáját, amelyeket nem lehet a II. melléklet B. és C. részében meghatározott követelményeknek megfelelő másodlagos légtérellenőrző radar-válaszjeladóval felszerelni, továbbá a felszerelés hiányának indokolását.

               A felszerelés hiányának indokolásául az alábbiak egyike szolgálhat:

               a) kényszerítő műszaki okok;

               b) a 2. cikk (2) bekezdésének megfelelően üzemelő állami légi járművekről van szó, amelyeket legkésőbb 2024. január 1-jéig kivonnak a forgalomból;

               c) közbeszerzéssel kapcsolatos korlátok.”;

               4.A 14. cikk a következőképpen módosul:

               a)az (1) bekezdésben „2016. június 8.” helyébe „2020. június 7.” lép;

               b)a (3) bekezdésben „2017. július 1.” helyébe „2019. január 1.” lép;

               5.A II. melléklet a következőképpen módosul:

               a)Az A. rész címének helyébe a következő szöveg lép:

               „A. rész: A másodlagos légtérellenőrző radar-válaszjeladóknak a 4. cikk (3) bekezdésében, az 5. cikk (5) bekezdésének a) pontjában, a 7. cikk (2) bekezdésében és a 8. cikk (1) és (3) bekezdésében említett képességei”;

               b)A B. rész címének a helyébe a következő lép:

               „B. rész A másodlagos légtérellenőrző radar-válaszjeladóknak a 4. cikk (3) bekezdésében, az 5. cikk (5) bekezdésének b) pontjában, az 5. cikk (7) bekezdésében, a 7. cikk (2) bekezdésében és a 8. cikk (2) és (3) bekezdésében említett képességei”;

               c)A C. rész címének helyébe a következő szöveg lép:

               „C. rész: A másodlagos légtérellenőrző radar-válaszjeladóknak a 4. cikk (3) bekezdésében, az 5. cikk (5) bekezdésének c) pontjában, a 7. cikk (2) bekezdésében, a 8. cikk (2) és (3) bekezdésében és a 14. cikk (1) bekezdésében említett, a légtér-ellenőrzési adatokkal kapcsolatos további képességei”.

               2. cikk

               Ez a rendelet az Európai Unió Hivatalos Lapjában való kihirdetését követő huszadik napon lép hatályba.

               Ez a rendelet teljes egészében kötelező és közvetlenül alkalmazandó valamennyi tagállamban.

               Kelt Brüsszelben, 2017.3.6.-én.

                     a Bizottság részéről

                     elnök
                     Jean-Claude JUNCKER

                     (1)
                  HL L 96., 2004.3.31., 26. o.

                     (2)
                  A Bizottság 1207/2011/EU végrehajtási rendelete (2011. november 22.) az egységes európai égbolton belüli légtérellenőrzés végrehajtására és átjárhatóságára vonatkozó követelmények megállapításáról (HL L 305., 2011.11.23., 35. o.).